Bekende advokaat gaan Coligny-appèl hanteerAdv. Barry Roux. Foto: Kevin Sutherland/Times Media Group/Pool (SAPA) Die vooraanstaande en bekende advokaat Barry Roux gaan die appèlaansoek hanteer van die twee mans van Coligny wat skuldig bevind is aan die moord op ŉ tienerseun van dié dorp in Noordwes. Kallie Kriel, uitvoerende hoof van AfriForum, het Maandag bevestig Roux gaan Pieter Doorewaard (27) en Phillip Schutte (34) se appèl hanteer. “Die appèlproses kan eers begin nadat die vonnisverrigtinge afgehandel is,” het Kriel gesê. Hy sê die verdediging se regspan het reeds met Roux vergader. Roux is ŉ ervare en vername advokaat wat veral onder die publiek bekend geword het toe hy vir Oscar Pistorius verteenwoordig het toe hy aangekla is van die moord op Reeva Steenkamp. Doorewaard en Schutte is skuldig bevind van die moord op die 16-jarige Matlhomola Mosweu op 20 April 2017. Die hof het die staat se weergawe van gebeure aanvaar dat die twee beskuldigdes Mosweu van ŉ bewegende voertuig afgegooi het en dat hy weens die beserings gesterf het. Doorewaard en Schutte het egter deurentyd volgehou Mosweu het self van die bakkie afgespring en dat hy nie gegooi is nie. Dit het vroeër vandeesmaand aan die lig gekom dat Bonakele Pakisi, die enigste ooggetuie in die saak, na bewering by twee mense gebieg het dat hy in die hof gelieg het toe hy gesê het hy het gesien hoe die twee mans vir Mosweu van die bakkie afgooi. AfriForum het op grond van dié bekentenis besluit om Doorewaard en Schutte by te staan om teen hul skuldigbevinding te appelleer. Kriel sê die organisasie dra kennis van ŉ ander priester in die Vrystaat wat ook beweer dat Pakisi aan hom gesê het hy het in die hof gelieg. Phillip Schutte en Pieter Doorewaard. Foto: ANA ‘Hulle sou doodstraf verdien het’ Intussen het die vonnisverrigtinge vandag in die Noordwes-hooggeregshof begin met getuienis van Stan Mnyakama, ŉ gemeenskapsleier, wat ter verswaring van vonnis getuig het. “Die ouers van die beskuldigdes kan hulle in die tronk besoek, hulle kan met hulle praat en hulle omhels, maar Mosweu se familie sal nooit weer met hul seun kan praat nie. As dit in die verlede was, sou hulle die hang paal [sic] verdien het, maar nou sal lewenslank ŉ gepaste vonnis wees,” het Mnyakama gesê. Hy het gesê die gemeenskap is geruk deur Mosweu se dood. “Die gemeenskap was seergemaak. Die voorval is die Sondag by my aangemeld; dat ŉ seun Donderdag doodgemaak is en daar was nog geen inhegtenisneming nie. Ek het onmiddellik vir speurder Seponkane gebel om die saak te hanteer.” Mnyakama, ŉ plaaslike skoolhoof, het aan die hof vertel hoe woedende gemeenskapslede op ŉ verwoestingstog gegaan het en selfs skole binnegestorm en leerders uit die klaskamers gedwing het. Hy het aan die hof gesê hy is destyds dorp toe en het gesien hoe boere in bakkies die dorp binnekom en op die straathoeke stilhou. “Ek was bang as een mens deur een van die boere geskiet word, sal die dorp vernietig word.” Hy het aan die hof gesê vóór Mosweu se dood, het swartes en wittes mekaar “verdra”, maar dat die twee rassegroepe sedertdien uitmekaar gedryf het. Die vonnisverrigtinge duur voort.